28 ліпень 2015, 19:09
На гэтыя ды іншыя пытаньні ў перадачы «Экспэртыза Свабоды» адказваюць кіраўнікі ініцыятыўных групаў Тацяны Караткевіч і Анатоля Лябедзькі — Андрэй Дзьмітрыеў і Віктар Карняенка.
Андрэй Дзьмітрыеў на пікеце па зборы подпісаў за Тацяну Караткевіч
​Карняенка: У параўнаньні з 2010 годам у грамадзянаў апатыі больш, і, адпаведна, больш запалоханасьці. Кампанія, якую цяпер праходзіць каманда Лябедзькі, адбываецца ўпершыню, бо яна бясплатная. Мы ня ставілі задачу перамагчы на выбарах, бо выбараў няма. Мы ня ставілі задачу набраць максымальную колькасьць галасоў, так бы мовіць, абагнаць усю апазыцыю і стаць галоўным апазыцыянэрам у краіне.
Наша задача — паказаць, што апазыцыя ёсьць, яна ня згодная з палітыкай, якая праводзіцца. Што ёсьць альтэрнатыўныя прапановы па сацыяльна-эканамічным курсе краіны. І што цяперашні курс уладаў вядзе да бяды. І ў гэтым сэнсе ўсё адбываецца, як і плянавала АГП.
Цыганкоў: Анатоль Лябедзька і сам быў палітычным вязьнем, і падчас гэтай кампаніі амаль штодня ўздымае тэму палітвязьняў. Вам ня крыўдна ад прыхільнікаў байкоту чуць словы кшталту «падстаўныя кандыдаты», «клоўны» і гэтак далей?
Карняенка: Я думаю, што ў выбарах ня ўдзельнічаюць тыя структуры, якім няма чаго паказаць, у якіх няма людзкіх рэсурсаў. Да нашых пікетаў прыхільнікі байкоту падыходзяць вельмі рэдка. Але мы тлумачым — мы нікога не заклікаем прыйсьці і галасаваць за нашага кандыдата. Бо ведаем, што гэта глупства, што выбараў няма і галасоў паставяць столькі, колькі вырашыць адміністрацыя.
Мяне вельмі цешыць, што ў камандзе зьявіліся новыя людзі. Калі б мы падтрымлівалі байкот, то іх бы не было. 7–8 пікетаў штодня ў Менску, 2–3 у абласных цэнтрах — усяго 36 па ўсёй краіне. І гэты збор подпісаў відавочны, публічны, і такі працэс проста было б сорамна ня выкарыстаць.
Цыганкоў: Кампанія Лябедзькі сапраўды праходзіць пад лёзунгам «Выбараў няма, але выбар ёсьць». Гэта, а таксама некаторыя акцэнты ў вашых сёньняшніх словах, прымушае мяне спытаць — а ці сапраўды вам патрэбна сабраць гэтыя сто тысячаў подпісаў, або ў вас ёсьць нейкія іншыя пляны наконт гэтай кампаніі?
Карняенка: Я ня буду выкручвацца — мы ацэньваем нашы шанцы як 50 на 50. Магчыма, мы і не зьбяром подпісы. Але тое, як адбываецца кампанія — напрыклад, сёньня мы правялі дзень салідарнасьці з палітвязьнямі. Я думаю, у любым варыянце мэта гэтай кампаніі будзе выкананая. Я б схлусіў, калі б сказаў, што мы ня хочам сабраць подпісы. Аднак прызнаюся, што людзі ня вельмі ахвотна зьбіраюцца працаваць бясплатна. У тым ліку і гэта мэта гэтай кампаніі — прывучаць людзей рабіць нешта празь «не магу», сьціснуўшы зубы.
Мы не дазволім нікому ў рэгіёнах фальсыфікаваць подпісы. Колькі зьбяром — столькі зьбяром
Некаторыя палітыкі ўжо пачалі пераймацца тым, што апазыцыйныя палітыкі будуць фальшаваць подпісы. Таму ў нас прынята прынцыповае рашэньне — кожны дзень увечары праводзіцца нарада, і мы вельмі пільна акцэнтуем увагу на тым, што мы не дазволім нікому ў рэгіёнах фальсыфікаваць подпісы. Колькі зьбяром — столькі зьбяром.
Што пераважае ў беларусаў — апатыя альбо надзея на перамены?